રોઝા પાર્કસ જેવી પવિત્ર નારીના હૃદયમાં જ્યારે અન્યાય સામે ચિત્કાર ઊઠે છે ત્યારે જગતના સૌથી શક્તિશાળી રાષ્ટ્રને પણ ઝૂકવુ પડે છે અને તાકાત અને સત્તાનુ અભિમાન ઓગળવા લાગે છે. પરંતુ એની અસર સામાન્ય જન સુધી પહોચતાં વાર લાગે છે. રોઝાને નોકરીમાંથી કાઢી મૂકવામાં આવી. મોન્ટગોમરીમાં તેને કામ મળવું મુશ્કેલ થઈ ગયું આથી તેણે તેના પતિ સાથે ડેટ્રોઈટ સ્થળાંતર કર્યું જ્યાં તેનો ભાઈ રહેતો હતો. અહીં તેણે 1965 સુધી સીવણકામ કરી ગુજરાન ચલાવ્યું. 1965થી 1988માં રિટાયર્ડ થતાં સુધી તેણે યુ. એસ. પ્રતિનિધિ જહોન કોન્યેર્સની મદદનીશ તરીકે કામ કરી દેશની સેવા કરી હતી. રોઝાનું વ્યક્તિત્વ શાંત, ગંભીર અને વિશિષ્ટ હતું એવો અભિપ્રાય જહોનનો પણ હતો.